ગામડાગામના ઘરો સાથે સંસ્કાર, સંસ્કૃતિ, ખાનદાની, મહેમાનગતિ અને આનંદપૂર્વક જીવન જીવવાની કલા આ બધું જૂના કાળથી જોડાયેલું છે. આજે ગુજરાતનું ગ્રામજીવન પણ યંત્રયુગની આંધિમાં ઉડવા માંડ્યું છે. ગ્રામપ્રજાનો શહેરો સાથેનો સંપર્ક સરળ બનતાં શહેરી અનુકરણ ઝડપથી ગામડામાં દાખલ થવા માંડ્યું છે. ગામડામાંથી માટી-મટોડાના ઘરો જવા માંડ્યાં છે. ઘર ચણવા છેક મારવાડમાંથી આવતા ઓડ લોકોની આખી જાતિ જ જાણે અદ્રશ્ય થઈ ગઈ છે. ગામડાંમાં ઈટેરી અને મેડીબંધ મકાનો બંધાવા માંડતાં ઘરશણગારના ચાકળા, ચંદરવા, ભીંતચિત્રો, મોતીકામ આ બધો અસબાબ અદ્રશ્ય થવા માંડ્યો છે. હજુયે જ્યાં નવી હવાનો સ્પર્શ ઓછો છે ત્યાં આ કલાસંસ્કાર કઈંક અંશે જળવાયો છે. ગ્રામકળાની આ સૌંદયસંપત્તિમાં હવે કલાપ્રેમી નગરજનોને રસ અને રૂચિ પ્રગટતા જાય છે, એ શુભ નિશાની છે.